text: L'economia valenciana va rebotar entre juny i setembre un 19,7% - À Punt
  L'economia valenciana va rebotar entre juny i setembre un 19,7%
  A pesar de la bona evolució després de l'estat d'alarma, el PIB encara cau un 9,5% en comparació amb un any abans.
  Imatge d'arxiu d'una indústria del calcer / À Punt NTC
  03 de novembre 2020 - 20:37
  L'economia valenciana va aconseguir créixer en acabar l'estat d'alarma. Les últimes dades de L'Autoritat Independent de Responsabilitat Fiscal (Airef) indiquen que el PIB valencià va augmentar un fort 19,7%, tres punts per damunt del creixement mitjà del conjunt d'Espanya i som la quarta autonomia amb un rebot més acusat. Sols La Rioja, Navarra i Aragó superaren el creixement econòmic de la Comunitat Valenciana entre juny i setembre. A pesar d'aquesta dada, el PIB no va poder recuperar les dades d'un any abans i, de fet, cau un 9,5% en comparació amb el tercer trimestre de 2019.
  Un total de nou autonomies van créixer per damunt de la mitjana espanyola durant el tercer trimestre de l'any i huit, per davall de la mitjana. L'economia espanyola va sumar un repunt del PIB del 16,7% durant l'estiu (després de caure un 17,8% durant el segon trimestre). La dada no evita que la mirada interanual apunte a una caiguda de l'economia del 8,7%.